Kurt Scheelsbeck (KF), 2010-11-30:
Tak for det.
Da den konservative ordfører, fru Helle Sjelle, ikke kan være til stede, skal jeg her læse følgende op: I forsommeren indgik vi Konservative sammen med Venstre og Dansk Folkeparti en aftale om genopretning af dansk økonomi.
Under krisen valgte regeringen at føre en af Europas mest aktive krisepolitikker, som har betydet, at arbejdsløsheden i Danmark er blandt de laveste i EU, og at den er holdt op med at stige.
Men den meget aktive krisepolitik skabte et underskud på de offentlige finanser, som vi med genopretningsaftalen og finansloven for 2011 er godt i gang med at betale.
I modsætning til venstrefløjen ønsker vi Konservative ikke at efterlade regningen i børneværelset, sådan som Socialdemokraterne gjorde det i 1970'erne, da Danmark nærmede sig afgrundens rand.
Lovforslag nr. L 68 fra beskæftigelsesministeren er et led i genopretningen af dansk økonomi.
Forslaget betyder, at både private og offentlige arbejdsgivere fremover selv skal betale løn og sygedagpenge de første 30 kalenderdage.
I dag skal de kun betale de første 21 kalenderdage, hvorefter kommunen betaler hel eller delvis kompensation til arbejdsgiveren, som så udbetaler sygedagpenge til den sygemeldte.
Forslaget sparer skatteborgerne for omkring 760 mio. kr., hvilket også var målet i genopretningsaftalen fra i sommer.
Samtidig betyder forslaget, at danske arbejdsgivere, både private og offentlige, bidrager til at reducere underskuddet på de offentlige finanser, som krisen har efterladt.
Det er i alle danskeres interesse, at underskuddet bliver nedbragt, så vi undgår skattestigninger, rentestigninger og andre ubehageligheder, der virker som en klods om benet på fremtidens vækst og velstand.
Hver dansker i arbejde har i snit næsten ti sygedage om året.
Det er rigtig meget, og det koster rigtig dyrt.
Samtidig har undersøgelser vist, at en tredjedel af alt sygefravær skyldes dårligt arbejdsmiljø.
Hvis arbejdsgiverne gør en aktiv indsats for at forbedre arbejdsmiljøet, vil sygefraværet sandsynligvis falde markant.
Ikke mindst de kommunale arbejdsgivere har en stor opgave foran sig.
Sygefraværet blandt de kommunalt ansatte ligger 60-70 pct. højere end blandt de ansatte i den private sektor og i staten.
Det er med andre ord et enormt økonomisk potentiale, som bare venter på at blive udnyttet.
Det høje sygefravær i landets kommuner er både skidt for den enkelte kommunalt ansatte og for skatteborgerne, der betaler gildet.
Jeg håber, at kommunerne vil bruge lovforslaget som anledning til at nedbringe det høje sygefravær i kommunerne.
Endelig er jeg som konservativ glad for, at de mindre virksomheder ikke bliver ramt hårdt af forslaget.
Ligesom i dag vil virksomheder, hvis lønudgifter ligger under 6,6 mio. kr. årligt, kunne tegne en forsikring, så de slipper for tab i forbindelse med deres medarbejderes sygdom.
Det er vigtigt, at vi som lovgivere til enhver tid holder hånden under landets mindste virksomheder.
Samlet set kan vi Konservative støtte lovforslag nr. L 68, der forlænger arbejdsgiverperioden i forbindelse med sygdom med 9 dage.
På den måde sparer staten og dermed skatteborgerne 760 mio. kr. om året.
Forhåbentlig vil sidegevinsten være, at indsatsen mod sygefraværet bliver intensiveret til gavn for medarbejderne og for Danmark.